Baktay Ervin

Erdőbaktai Baktay Ervin (1925-ig Gottesmann; Dunaharaszti, 1890. június 24. – Budapest, 1963. május 7.) festőművész, művészettörténész, orientalista, asztrológus, író, műfordító.

Életpályája 
Magyar–osztrák–francia–zsidó gyökerekkel egyaránt bíró nemesi családban született, apja Gottesmann Raoul, anyja Martonfalvy Antónia Alojzia volt. A budapesti Képzőművészeti Akadémián, majd Münchenben tanult festőművészetet, Hollósy Simonnál. Az első világháborúban a fronton szolgált. Megtudta, hogy az ő születése előtt két évvel elhunyt kollégája, Schöfft József Ágoston indiai útján találkozott Kőrösi Csoma Sándorral, akit le is rajzolt. (Ez az egyetlen hiteles portré a nagy tibetistáról.) Az 1920-as évek elején fordítások, könyvek közreadása útján igyekezett megismertetni az indiai kultúrát. 

1926–1929 között Indiában tanulmányozta az ottani vallásokat és kultúrát. 1928-ban felkutatta Kőrösi Csoma egykori tartózkodási helyeit és emlékeit. 1929-ben maláriás betegen tért haza. 

1931 eleje körül előbb a kismarosi szigeten, majd Verőcén, a római romokkal szemben alapított „indián törzset és tábort”, amely 1963. május 7-én bekövetkezett halála után is fennmaradt. 1930–1944 között A Földgömb című lap egyik szerkesztője volt. 1933-ban a Debreceni Egyetemen bölcsészdoktorrá avatták. 

1946-tól 1958-ig a Hopp Ferenc Kelet-ázsiai Művészeti Múzeum helyettes igazgatója, az ELTE megbízott előadója volt. 1956–57-ben az indiai kormány meghívására újabb tanulmányutat tett Indiában: egyike volt annak a tizenhét nem buddhista személynek, akiket meghívtak a Buddha születésének 2500. évfordulójára rendezett nagyszabású ünnepségsorozatra, 1956-ban. 1959-ben részt vett az Iparművészeti Múzeumban rendezett Ázsia művészete című kiállítás előkészítésében. 

Nyugalomba vonulása után számos külföldi országban (Anglia, Svédország) tartott előadást India művészetéről.

F.W. Bain angol írónak majdnem minden művét lefordította. 

Testvére Gottesmann Marie-Antoinette, akinek Simlá rádzsájának fiával, Umrao Sher-Gillel kötött házasságából született lánya, Amrita Sérgil India egyik legnagyobb modern festője. Unokatestvére volt Gottesmann Ernő filmproducer, gyártásvezető.

Emlékezete 
Érden és Dunaharasztiban szobra áll. Szülővárosában gimnázium viseli nevét.

Művei

Írások 
 Rabindranáth Tagore; Fővárosi Könyv-Lapkiadó, Budapest, 1921 (A kultúra nagyjai)
 Rabindranath Tagore az ember, a művész és a bölcs; Világirodalom, Budapest, 1922 (A világirodalom gyöngyei)
 A világ tetején. Kőrösi Csoma Sándor nyomdokain nyugati Tibetbe; Lampel, Budapest, 1930 (A Magyar Földrajzi Társaság könyvtára)
 India. India múltja és jelene, vallásai, népélete, városai, tájai és műalkotásai. 1-2. köt.; Singer és Wolfner, Budapest, 1931
Magyar utazó Indiában. Útleírás; Singer-Wolfner, Budapest, 1933 (A magyar ifjúság könyvei)
 A boldog völgy országa. Barangolások Kasmírban; Franklin, Budapest, 1934 (A Magyar Földrajzi Társaság könyvtára)
 A messzeségek vándora. Kőrösi Csoma Sándor Indiában és Tibetben (Budapest, 1934, 1960)
 Szanátana dharma az örök törvény. A hindu világszemlélet ismertetése; Révai, Budapest, 1936 (Világkönyvtár)
 A Pandzsáb. Az Öt Folyó országa; Franklin, Budapest, 1937 (A Magyar Földrajzi Társaság könyvtára)
Baktay Ervin–Bulla Béla: India, Ausztrália és Óceánia; Révai, Budapest, 1938 (A föld felfedezői és meghódítói)
Hindusztán; Franklin, Budapest, 1938 (A Magyar Földrajzi Társaság könyvtára)
Baktay Ervin–Juhász Vilmos–Temesy Győző: Észak-, Közép- és Dél-Amerika; Révai, Budapest, 1938 (A föld felfedezői és meghódítói)
 Indiai éveim I-II. (Budapest, Révai, 1938, 1939)
 Királyfiak földjén. Rádzsputána és Gudzsarát; Franklin, Budapest, 1939 (A Magyar Földrajzi Társaság könyvtára)
Jancsi nyeregbe száll. Ifjúsági regény; Révai, Budapest, 1940
 A diadalmas jóga. Rádzsa jóga. A megismerés és önuralom tana; Pantheon, Budapest, 1942
 Háromszéktől a Himalájáig. Kőrösi Csoma Sándor életútja; Vörösváry, Budapest, 1942
 India szabadságot akar; Írás, Budapest, 1942 (Világpolitikai könyvek)
 A csillagfejtés könyve (Budapest, 1942, 1943, 1945, 1989, 2000)
 India bölcsessége (Budapest, 1943, 2000)
 India művészete (Budapest, 1958, 1963, 1981)
 A messzeségek vándora (Budapest, 1960)
 Kőrösi Csoma Sándor (Budapest, 1962, 1963, 1981, 2000)
 Indiai regék és mondák (Budapest, 1963-tól)
 Asztrológiai prognózis (Budapest, 2001)
 Indiai éveim; sajtó alá rend., előszó Bethlenfalvy Géza; Palatinus, Budapest, 2004
 Homo Ludens – Emlékeim nyomában; szerk. Hegymegi Kiss Áron, tan. Kelényi Béla; Iparművészeti Múzeum, Budapest, 2013 (Bibliotheca Hungarica artis Asiaticae) 
Keleti levelek, 1–2.; szerk. Frazer-Imregh Monika, Kelényi Béla, Válóczi Róbert; Hopp Ferenc Kelet-ázsiai Művészeti Múzeum, Budapest, 2017
 India és Indonézia felfedezése és meghódítása

Műfordítások 

 F.W. Bain művei
 Mahábhárata (Budapest, 1923)
 Omár Khajjám: Rubáík (Budapest, 1936)
 Rámájana és Mahábhárata (Budapest, 1960)
 Vátszjájana: Káma szútra (Barka kiadó, Budapest, 1947)
 Paul Brunton: India titkai
 Grey Owl: Két kicsi hód
 Grey Owl: A rengeteg zarándokai
 Hosszú Lándzsa emlékezései - Egy indiánfőnök önéletrajza (1928)
 Patrick L. Chalmers (összeállította): A walesi herceg keletafrikai vadászútja, (Franklin, 1936, Világjárók)
 Karl Adolph Gjellerup: A zarándok Kámanita – Legendás regény (Athenaeum, Budapest, 1922,Híres könyvek)

Emlékezete 
Emléktáblája egykori lakóhelye (Budapest XI. kerület, Eszék utca 16/a. számú ház) falán, szobra (Domokos Béla műve) a Magyar Földrajzi Múzeum parkjában látható. Nevét vették fel az alábbi szervezetek:
 Baktay Ervin Asztrológiai Egyesület
 Baktay Ervin Gimnázium és Vízügyi Szakközépiskola, Dunaharaszti 
 Baktay Ervin Alapítvány

Jegyzetek

Források 
 Terebess Ázsia E-Tár 
 
 A Baktay családfa a Geni oldalán
 Aki Cseh Tamás előtt volt indián: Baktay Ervin 
 Kelényi Béla (szerk.): Az indológus indián – Baktay Ervin emlékezete, Hopp Ferenc Kelet-Ázsiai Művészeti Múzeum, 2015
 Lőrinc László: Törzstagok – Baktay Ervin, az indiánozó indológus, Heti Világgazdaság, 2015. augusztus 22.

További információk 
 Titkolt történetek 1956-ból – Baktay és Nehru, Dokumentumfilm, 2006
Indiánok a Duna partján. Baktay Ervin indián könyve, szerk. Ruttkay Helga; Hopp Ferenc Kelet-ázsiai Művészeti Múzeum, Budapest, 2019 (Bibliotheca Hungarica artis Asiaticae)
Örök szerelmem, titokzatos India – Baktay Ervin élő hagyatéka (interjú dr. Székely Istvánnal), E.F.O. K. és Ny., Budapest/Százhalombatta, 2020
 Felvinczi Takáts Zoltán: Dr. Baktay Ervin (Műv. tört. Ért., 1964. 1. sz.)
 Harmatta János: Baktay Ervin (1800–1963) (Antik Tanulmány, 1964. 3–4. sz.)
 Magyar múzeumi arcképcsarnok. Főszerk. Bodó Sándor, Viga Gyula. Pulszky Társaság-Tarsoly Kiadó, Budapest, 2002
 Keleti művészeti lexikon. Szerk. Fajcsák Györgyi. Corvina, Budapest, 2007
 
 Czinege Erik [et al.]: Dunaharaszti története. 1–3. Dunaharaszti Helytörténeti Emléktár, Dunaharaszti, 2000–2001 (Dunaharaszti múzeumi füzetek 1, 3–4.)
 Ki-kicsoda? Kortársak lexikona. Béta Irodalmi Rt., Budapest, 1937
 Keresztény magyar közéleti almanach I–II. Fel. szerk. és kiadó Hortobágyi Jenő. Budapest, 1940
 Művészeti lexikon. Fel. szerk. Lajta Edit. Akadémiai Kiadó, Budapest, 1965–1968
 Molnár Dénes: Erdélyi műtár. Képzőművészek, iparművészek, műépítészek, művészettörténészek, fotóművészek, műgyűjtők adattára. Corvina Kiadó, Déva, 2002
 Mudrák József–Deák Tamás: Magyar hangosfilm lexikon 1931–1944. Attraktor, Máriabesnyő–Gödöllő, 2006
 Magyar utazók lexikona. Szerk. Balázs Dénes. Panoráma, Budapest, 1993
 Révai Új Lexikona. Főszerk. Kollega Tarsoly István. Babits, Szekszárd, 1996–
 Tolnai új világlexikona. Tolnai, Budapest, 1926–1933
 Új magyar életrajzi lexikon. Főszerk. Markó László. Magyar Könyvklub, Budapest
 Új magyar irodalmi lexikon. Főszerk. Péter László. Akadémiai Kiadó, Budapest, 1994

Magyar orientalisták
Magyar indológusok
Magyar festők
Magyar tudományos írók
Magyar műfordítók
1890-ben született személyek
1963-ban elhunyt személyek
Családi nevüket magyarosított személyek
Dunaharasztiak
Kisorosziak
Az Osztrák–Magyar Monarchia katonái az első világháborúban